钦定古今图书集成/明伦汇编/交谊典/第026卷 > 《礼记》 > 《曲礼》
## 钦定古今图书集成/明伦汇编/交谊典/第026卷 > 《礼记》 > 《曲礼》

“年长以倍”，则父事之。十年以长，则兄事之。五年以长，
则肩随之。群居五人，则长者必异席。

〈注〉“年长以倍”，谓年二十于四十者。人年二十，弱冠成人，有为人父之端。今四十于二十者有子道。《内则》曰：“年二十惇行孝弟，肩随者与之并行，差退席以四人为节，因宜有所尊。”〈疏〉此谓乡里之中非亲非友，但年长倍己，则以父道事之，即父党随行也。人年三十而娶于后乃有子，则三十于六十，乃是倍年。今郑言“二十于四十”者，但加冠责以为人父、为人子之礼。虽未有妻子，有为人父之端，以二十未合有子有子道也。年二十于三十者半倍，故兄事之，则止差退而雁行也。若二十于二十五者，肩随之，则齐于雁行也。群居，谓朋友居处法也。古者地敷横席而容四人，四人则推长者居席端，若有五人会，应一人别席，因推长者异席。若宾主礼席，皆无同坐，故《乡饮酒》“宾介异席。”又云：“众宾之席皆不属焉。”《乡射》：“众宾之席继而西”，谓相连属也。《燕礼》及《大射》：“公三重，大夫再重”，是皆异席也。〈集说〉庐陵胡氏曰：“此谓乡里之中父兄之党也。”

《入里必式》。

〈注〉“入里必式”，不诬十室也。〈疏〉《二十五家》为里，里巷首有门，入里则必式而礼之。〈集说〉马氏曰：《诗》曰：“维桑与梓，必恭敬止。”此入里必式之意也。石庆入里门不下车，而其父责之，张湛望里门则步，君子多之，则入里必式者，父母国之道也。